CELEX: 62008CN0467
Language: el
Date: 2008-10-31 00:00:00
Title: Υπόθεση C-467/08: Αίτηση για την έκδοση προδικαστικής αποφάσεως, την οποία υπέβαλε το Audiencia Provincial de Barcelona (Ισπανία) στις 31 Οκτωβρίου 2008 — Sociedad General de Autores y Editores de España (SGAE) κατά Padawan SL, παρεμβαίνουσα: Entidad de Gestión de Derechos de los Productores Audiovisuales (EGEDA)

24.1.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 19/12
            
         Αίτηση για την έκδοση προδικαστικής αποφάσεως, την οποία υπέβαλε το Audiencia Provincial de Barcelona (Ισπανία) στις 31 Οκτωβρίου 2008 — Sociedad General de Autores y Editores de España (SGAE) κατά Padawan SL, παρεμβαίνουσα: Entidad de Gestión de Derechos de los Productores Audiovisuales (EGEDA)
   (Υπόθεση C-467/08)
   (2009/C 19/21)
   Γλώσσα διαδικασίας: η ισπανική
   Αιτούν δικαστήριο
   Audiencia Provincial de Barcelona
   Διάδικοι στην υπόθεση της κύριας δίκης
   
      Ενάγουσα-εφεσίβλητη: Sociedad General de Autores y Editores de España (SGAE)
   
      Εναγομένη-εκκαλούσα: Padawan SL
   
      Παρεμβαίνουσα: Entidad de Gestión de Derechos de los Productores Audiovisuales (EGEDA)
   Προδικαστικά ερωτήματα
   
               1)
            
            
               Αποτελεί η «δίκαιη αποζημίωση» του άρθρου 5, παράγραφος 2, στοιχείο β', της οδηγίας 2001/29/ΕΚ (1) έννοια που αποτελεί αντικείμενο εναρμονίσεως, ανεξαρτήτως της δυνατότητας που αναγνωρίζεται στα κράτη μέλη να επιλέγουν τα συστήματα εισπράξεως που θεωρούν κατάλληλα για να ενεργοποιήσουν το δικαίωμα για «δίκαιη αποζημίωση» των φορέων δικαιωμάτων πνευματικής ιδιοκτησίας που θίγονται από την καθιέρωση της εξαιρέσεως περί ιδιωτικής αντιγραφής στο δικαίωμα αναπαραγωγής;
            
         
               2)
            
            
               Πρέπει το σύστημα που χρησιμοποιεί κάθε κράτος μέλος για τον καθορισμό της δίκαιης αποζημιώσεως, όποιο και αν είναι αυτό, να σέβεται τη σωστή ισορροπία μεταξύ των θιγομένων, δηλαδή, αφενός, των φορέων δικαιωμάτων πνευματικής ιδιοκτησίας που θίγονται από την εξαίρεση περί ιδιωτικής αντιγραφής, στους οποίους οφείλεται η αποζημίωση αυτή και, αφετέρου, των αμέσως ή εμμέσως υπόχρεων στην καταβολή της; Καθορίζεται η ισορροπία αυτή από τον δικαιολογητικό λόγο της δίκαιης αποζημιώσεως, ο οποίος έγκειται στον μετριασμό της ζημίας που προκαλείται από την εξαίρεση περί ιδιωτικής αντιγραφής;
            
         
               3)
            
            
               Στις περιπτώσεις στις οποίες ένα κράτος μέλος επιλέγει το σύστημα επιβολής φόρου ή τέλους στα μηχανήματα, στις συσκευές και στο υλικό ψηφιακής αναπαραγωγής, πρέπει η επιβάρυνση αυτή (η δίκαιη αποζημίωση λόγω ιδιωτικής αντιγραφής) να συνδέεται απαραιτήτως, σύμφωνα με τον σκοπό που επιδιώκει το άρθρο 5, παράγραφος 2, στοιχείο β', της οδηγίας 2001/29/ΕΚ και με το πλαίσιο στο οποίο εντάσσεται ο κανόνας αυτός, με την τεκμαιρόμενη χρήση των μηχανημάτων και του υλικού αυτού για πράξεις αναπαραγωγής που εμπίπτουν στην εξαίρεση περί ιδιωτικής αντιγραφής, με αποτέλεσμα η επιβολή του επιβαρύνσεως να δικαιολογείται στις περιπτώσεις στις οποίες τεκμαίρεται ότι τα μηχανήματα και το υλικό ψηφιακής αναπαραγωγής προορίζονται για ιδιωτική αντιγραφή και να μη δικαιολογείται σε αντίθετη περίπτωση;
            
         
               4)
            
            
               Σε περίπτωση που ένα κράτος μέλος επιλέξει σύστημα επιβολής τέλους λόγω ιδιωτικής αντιγραφής, είναι σύμφωνη προς την έννοια της δίκαιης αποζημιώσεως η επιβολή του τέλους αυτού αδιακρίτως σε επιχειρήσεις και επαγγελματίες που αγοράζουν τα μηχανήματα και τους υλικούς φορείς ψηφιακής αναπαραγωγής για σκοπούς σαφώς ξένους προς την ιδιωτική αντιγραφή;
            
         
               5)
            
            
               Θα μπορούσε το σύστημα επιβολής τέλους λόγω ιδιωτικής αντιγραφής σε όλα αδιακρίτως τα μηχανήματα, τις συσκευές και το υλικό ψηφιακής αναπαραγωγής, που επέλεξε η Ισπανία, να είναι αντίθετο προς την οδηγία 2001/29/ΕΚ, στο μέτρο που δεν υφίσταται επαρκής σύνδεσμος μεταξύ της δίκαιης αποζημιώσεως και του περιορισμού του δικαιώματος ιδιωτικής αντιγραφής που τη δικαιολογεί, καθώς το τέλος αυτό επιβάλλεται σε μεγάλο βαθμό σε περιπτώσεις στις οποίες δεν συντρέχει ο περιορισμός δικαιωμάτων που δικαιολογεί την οικονομική αποζημίωση;
            
         
      (1)  Οδηγία του Ευρωπαϊκού Κοινοβουλίου και του Συμβουλίου, της 22ας Μαΐου 2001, για την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας (ΕΕ L 167, σ. 10).